കെപിസിസി ഉപസമിതി തെളിവെടുപ്പ് ബഹിഷ്കരിച്ച് ഘടകകക്ഷികള് കോട്ടയം യുഡിഎഫിന്റെ തെരഞ്ഞെടുപ്പ് പരാജയത്തെക്കുറിച്ചുള്ള തെളിവെടുപ്പിന് കോട്ടയത്തെത്തിയ കെപിസിസി ഉപസമിതി സിറ്റിങ് ഘടകകക്ഷികള് ബഹിഷ്കരിച്ചു. കേരള കോണ്ഗ്രസ് ജോസഫ്, മുസ്ലിംലീഗ് അടക്കമുള്ളവര് ചൊവ്വാഴ്ചത്തെ തെളിവെടുപ്പില്നിന്നും വിട്ടുനിന്നു. ഘടകകക്ഷികളെ കോണ്ഗ്രസ് വിശ്വാസത്തിലെടുക്കുന്നില്ലെന്നാണ് ഇരുപാര്ടികളുടെയും നിലപാട്. ആദ്യദിന സിറ്റിങ്ങില് കെപിസിസി നേതൃത്വം പരസ്യമായി ആക്ഷേപിച്ചെന്ന് ജോസഫ് വിഭാഗം ജില്ലാ പ്രസിഡന്റും ജില്ലാ യുഡിഎഫ് ചെയര്മാനുമായ സജി മഞ്ഞക്കടമ്ബന് പറഞ്ഞു. കേരള കോണ്ഗ്രസ് എമ്മിനെ ഒപ്പംനിര്ത്താത്തതാണ് ജില്ലയിലെ തിരിച്ചടിക്ക് കാരണമെന്ന കോണ്ഗ്രസ് നിലപാടാണ് ഇവരെ ചൊടിപ്പിച്ചത്. 93 സീറ്റില് മത്സരിച്ച കോണ്ഗ്രസ് 21 സീറ്റിലാണ് ജയിച്ചത്. പത്ത് സീറ്റില് മത്സരിച്ച തങ്ങള് രണ്ട് സീറ്റ് നേടി. അതിലൊന്ന് ജില്ലയിലാണ്. എന്നിട്ടും തങ്ങളെ കുറ്റപ്പെടുത്തുന്നതില് കാര്യമില്ലെന്ന് ജോസഫ് വിഭാഗം പറയുന്നു. ഡിസിസിയുടെ പിടിപ്പുകേടാണ് കനത്ത പരാജയം ക്ഷണിച്ചുവരുത്തിയത്. പി ജെ ജോസഫിന്റെ അനുമതിയോടെയാണ് ബഹിഷ്കരണമെന്നും മഞ്ഞക്കടമ്ബന് പറഞ്ഞു. കോണ്ഗ്രസ് ബ്ലോക്ക് പ്രസിഡന്റ്, ഭാരവാഹികളില് നിന്നുള്ള വിവരങ്ങളാണ് വി സി കബീര്, പുനലൂര് മധു, ഖാദര് മങ്ങാട്ട് എന്നിവരുടെ ഉപസമിതി പ്രധാനമായും ശേഖരിച്ചത്. ഘടകകക്ഷി നേതാക്കള്ക്കും അഭിപ്രായം സമര്പ്പിക്കാന് അവസരം നല്കിയിരുന്നു. ജില്ലയിലെ സംഘടനാ സംവിധാനങ്ങളില് സമൂലമായ പൊളിച്ചെഴുത്ത് വേണമെന്ന് ബ്ലോക്ക് പ്രസിഡന്റുമാരും ഭാരവാഹികളും ആവശ്യപ്പെട്ടു.